Pranešimas žiniasklaidai

2025 m. liepos 4 d.

**„Maxima LT“ darbuotojų vaikams skyrė daugiau nei 260 tūkst. eurų: kasmet – vis didesnis dėmesys ugdymui**

 **„Sudaryti sąlygas ateities kartai augti ir tobulėti – atsakomybė, tenkanti ne tik artimiesiems ir švietimo įstaigoms, bet ir darbdaviams“, – įsitikinusi Snieguolė Valiaugaitė, „Maximos“ Vidinės komunikacijos vadovė. Tam „Maxima LT“ kasmet skiria solidų biudžeto krepšelį – skaičiuojama, kad praėjusiais metais įvairioms darbuotojų vaikų iniciatyvoms, stipendijoms, stovykloms bendrovė skyrė daugiau nei 260 tūkst. eurų. Tuo tarpu verslo psichologė pažymi, kad į darbuotojų vaikus orientuotos investicijos gali atsipirkti net apie 400 proc.**

„Kaip didžiausias šalies darbdavys, esame atsakingi už daugiau nei 11 tūkst. darbuotojų, o kartu – daugiau nei 4 tūkst. jų vaikų. Jau daugiau nei 15 metų rūpinamės kolegų atžalomis – nuosekliai įgyvendiname vidines iniciatyvas ir puoselėjame kolektyvinėje sutartyje numatytas naudas, skirtas darbuotojų vaikų ugdymui stiprinti. Žiūrime į tai atsakingai – mums iš tiesų svarbu, kokie žmonės kurs ir puoselės šalį ir verslą, kuriame veikiame. Per 32 veiklos metus su „Maxima“ užaugo daugybė talentų – nemaža dalis jų, sulaukę pilnametystės, pas mus įsidarbino. Tai, kad mūsų darbuotojų vaikai savo darbo vietą prioritetu renkasi „Maximą“ – mums didžiulis įvertinimas“, – kalba S. Valiaugaitė.

Motyvacinių priemonių, skirtų darbuotojų vaikams „Maximos“ sąraše – dešimtys. Kelios jų – kasmet keli šimtai gerai besimokančių darbuotojų vaikų gauna skatinamąsias „Maximalistų“ stipendijas ir kvietimą į specialiai jiems organizuojamas vasaros stovyklas; įmonės pirmokai nustebinami pirmųjų dienų rinkiniais, o, kad pasiruošimas rugsėjo 1-ąjai būtų lengvesnis, daugiavaikėms ir neįgalius vaikus auginančioms šeimoms skiriama papildoma finansinė parama; kalėdiniu laikotarpiu, kaip jau įprasta, vaikams dovanojamos knygos, stalo žaidimai, edukaciniai rinkiniai.

Taip pat jau daugelį metų organizacijoje yra minima ir Vaikų diena, kuri jau praėjusiais metais transformavosi į vienos dienos „Maximos mokyklą“. Susitikimų kambariai virsta klasėmis ir įdomiųjų pamokų erdvėmis, kuriose kuriamos reklaminės kampanijos ar šūkiai; kartu su „Maximos“ maisto technologais susipažįstama su maisto gamybos pagrindais; vaikai išbando save kokybės ekspertų batuose ir kt.

**Papildomų naudų pakete – parama ir sudėtingais gyvenimo atvejais**

Nors didžiausias bendrovės dėmesys – vaikų ugdymas, įmonės kolektyvinėje sutartyje įtvirtintos ir kitos, į šeimos gerovę ir saugumą orientuotos naudos. Pavyzdžiui, gimus vaikui mokama vienkartinė 200 eurų išmoka, neįgalius vaikus auginančioms šeimoms skiriamos 100 eurų vaistinės nuolaidų kortelės prieš Kalėdas – šioms darbuotojų palaikymo priemonėms pernai skirta per 100 tūkst. eurų.

„Tiesa, papildomų naudų paketą prieš kelis metus, kartu su papildomu sveikatos draudimu, praplėtėme – įtraukėme nemokamas konsultacijas su profesionaliais psichologais, visiškai užtikrinant konsultacijų konfidencialumą. Šia nauda gali naudotis ne tik darbuotojai, bet ir jų šeimos nariai (pavyzdžiui, vaikai). Jos populiarumas ir poreikis auga kasmet – vien už 2024 m. sumokėjome 45 tūkst. eurų“, – dalinasi pašnekovė.

**Parama darbuotojams grįžta keleriopai**

Įvairios iniciatyvos, pavyzdžiui, darbdavių suteikiama parama vaikų priežiūrai ir šeimos rūpybai, gali smarkiai prisidėti ir prie darbuotojų lojalumo, sako Laura Rimkutė, „Triple O Consulting“ partnerė, verslo psichologė.

„Pavyzdžiui, 2024 m. iniciatyvos „Moms First“ ir „Boston Consulting Group“ atliktas tyrimas parodė, kad darbdavių investicijos į darbuotojų vaikų priežiūros paslaugas atsiperka iki 425 proc. – organizacijos laimi tiek dėl sumažėjusios darbuotojų kaitos, tiek dėl geresnės darbuotojų gerovės, be to, net 86 proc. dirbančių tėvų linkę likti su savo darbdaviu, kuriam rūpi jo atžala ir jam suteikiamos išskirtinės papildomos naudos“, – sako L. Rimkutė.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

***Daugiau informacijos:***

*El. paštas****komunikacija@maxima.lt***